In nomine summæ et Individuæ Trinitatis, Patris, et Filii, et Spiritus sancti. Notum esse omnibus volo, quod ego Heinricus, quicquid sanctus Petrus in Nova-villa videtur habere, quondam in beneficio tenueram, sed a Brunone Episcopo sublatum, Monachis est restitutum. Sed ego post mortem Brunonis resanccivi; unde Abbas Willelmus indignatus cum Monachis versis ad Lambertum Episcopum clamoribus, compulsus sum Novamvillam intermittere. Postea vero præsumptione in humilitate mutata, ipsum Lambertum Episcopum promerui adjutorem; quo intercedente ipsam terram quæ tribus mansis, et dimidio dividitur, hac conditione Monachi mihi reddiderunt, ut retenta corvata suis usibus, et David, et filio, et Rainaldo, cum terra, quam tenent, alios jornales haberem, et carroperam, et censum cum Eulogiis. Monachi vero de hominibus receptum et placitum reciperent, cum quo etiam quicquid super tria mansa et dimidium in ipsa villa inventum est. Quicquid etiam assum est, et in curtilis et terra arabili, pratum quoque indominicatum, et sylvam et molendina. Hoc etiam mea promissione firmatum est, ut ab hominibus præter legalem censum terræ nec occasione hospitii, nec nova necessitate aliquid exigerem. Quod si præsumerem, iterum terram perderem, nisi Monachos satisfactione placarem. § Hujus igitur terræ indulto servitio militari, nichil aliud a me exigitur, nisi continua defensio contra prædatores, et fraudatores ejusdem Ecclesiæ. Sed ne in hoc viderer gravari, non contra potentiores, sed contra æquales michi genere, et potestate, et contra inferiores mihi in utroque; in qua defensione si negligens comprobabor, iterum perdendi terram conditione constringor. § Hanc ergo terram Novæ-villæ hac conditione receptam cum omni alia, quam ex parte sancti Petri habebam, id est, Monasteriolum cum Ecclesia, in ipso alodo sita, et in Fracto monte mansum unum, et in Wainart dimidium mansum. In Manneio quoque quartarium unum pro remedio animæ meæ in jus ac proprietatem præbendæ Monachorum retrado; et omnes posteros meos alieno, et in omnibus bonis, quæ ex parte sancti Petri pro beneficio tenui, ne jus hereditarium requirant, exheredo, et ad excludendam requirendæ hereditatis occasionem, omne quod habui per hanc cartæ Noticiam coram positis testibus reddo. § Ego quoque Lambertus Lingonicæ sedis Episcopus, hujus redditionis testis adsisto. Et quia mea dispositione id actum est, ut ad præbendam Monachorum redeat Nova-villa, et omnis alia terra, quam Heinricus tenuit in beneficio, gratanter confirmo. Et ne ulterius beneficiali more post obitum Henrici ab usibus Monachorum subtrahatur, interdico; et authoritate Patris, et Filii, et Spiritus sancti cum invocatione sancti Petri Apostolorum Principis consentientes et subtrahentes excommunico. Signum Lamberti Episcopi. Signum Beraldi. Signum Rotgerii. Signum Widonis. Ego Heinricus propria manu firmo, testesque adhibeo. Signum Girardi Comitis. Signum Milonis. Signum Oldebranni. Acta sunt hæc Tilecastro publice, præsente Domno Lamberto Episcopo, Anno ab Incarnatione Domini nostri Jhesu-Christi MXVII. Indictione XV. Regnante Rotberto Rege Francorum, mense Febroario.